HELSINGIN KÄRÄJÄOIKEUS		LAUSUNTO
Porkkalankatu 13
00180 Helsinki
*010 36 44200
				15.9.2005	

Oikeusministeriö

Asia: Helsingin käräjäoikeuden lausunto syyttäjälaitoksen rakenne- ja resurssityöryhmän loppumietinnöstä

Viite: Lausuntopyyntö 15.6.2005, 5/66/2004

Lausunnon rajaus

Helsingin käräjäoikeus on tarkastellut mietintöä vain Helsingin käräjäoikeuden toiminnan kannalta. Syyttäjänviraston sisäinen työnjako on rajattu lausunnon ulkopuolelle.

Yleistä    

Helsingin käräjäoikeus on useissa kannanotoissaan kiinnittänyt huomiota siihen, että rikosasioiden kokonaiskäsittelyaika on saatava lyhenemään. Helsingin käräjäoikeuden käsittelyajan lyhentämisen edellytyksenä on, että syyttäjiltä saadaan riittävästi istuntopäiviä.

Resurssilaskelmat

Loppumietinnön ja sen liitteinä olevien tilastojen mukaan vuonna 2003 koko valtakunnan syyttäjille saapui yhteensä 82 104 juttua. Näistä asioista oli tavanomaisia rikosasioita 52 994 eli 64,5 % kaikista asioista. Kirjallisen menettelyn myötä näistä asioista on esitetty 20 000 -26 000  ratkaistavan ilman pääkäsittelyä (s.22).

Helsingissä  syyttäjillä oli vuonna 2003 käräjäoikeudessa ja hovioikeudessa yhteensä 2 517 istuntopäivää. Asioita saapui syyttäjänvirastoon 11 890, joista tavanomaisia rikoksia oli 7 151.  Kun istuntopäivät 2 517 jaetaan syyttäjien lukumäärällä 49 saadaan yhdelle syyttäjälle laskennallisesti 51,36 istuntopäivää vuodessa. Työryhmä on lähtenyt laskelmissaan siitä, että tehollisiä työpäiviä on vuodessa 222 /sjä (s.9). Viiden päivän työviikolla se tarkoittaa 44,4 tehollista työviikkoa. Lopputulemaksi saadaan, että kullakin syyttäjällä on keskimäärin 1,15 istuntoa viikossa. 

Helsingin käräjäoikeuden ja Helsingin kihlakunnan syyttäjänviraston kanssa käydyissä yhteistyökeskusteluissa ja organisaatioiden yhteensovittamisessa on yhteisesti asetettu syyttäjien istuntovelvollisuuden tavoitteeksi 1,5 istuntoa viikossa, mikä ei työryhmän laskelmien valossa näytä toteutuneen. 

Kirjallisen menettelyn vaikutuksia on vaikea arvioida, mutta kaikki laskelmat lähtevät siitä, että istuntopäivät tulevat vähenemään. Kirjallisen menettelyn tehokkaan toteutumisen osalta käräjäoikeus viittaa asiassa antamaansa lausuntoon 26.2.2004 (Lausuntopyyntö 11.12.2003, OM 6/41/2003), jonka mukaan toiminnan tehostaminen ja resurssisäästöt edellyttävät laajamittaista syyttäjähaasteen käyttöä.

Yhteenveto

Rikosvastuun joutuisa toteutuminen edellyttää, että käsittelyaikoja lyhennetään jokaisessa asian käsittelyvaiheessa. Käräjäoikeuden osalta edellytys on, että syyttämisvelvollisuus ja istuntopäivät toteutuvat yhteistyösopimuksen mukaisina. Tilastot näyttäisivät osoittavan, että tähän on todellinen mahdollisuus.

				Kauko Huttunen
				laamanni         

				Antero Nuotto
				hallintojohtaja